สภาผู้แทนราษฎร เตรียมพิจารณาร่างพระราชบัญญัติงบประมาณรายจ่ายประจำปีงบประมาณ 2565 ในวาระแรก ต่อเนื่องเป็นวันที่สอง
การประชุมสภาผู้แทนราษฎร ในเวลา 09.00 น. วันนี้(1 มิ.ย.64) เป็นวันที่สองของการพิจารณาร่างพระราชบัญญัติงบประมาณรายจ่ายประจำปีงบประมาณ 2565 วงเงิน 3,100,000 ล้านบาท วาระแรก หลังวานนี้ (31 พ.ค.64) ประธานสั่งพักการประชุมเมื่อเวลา 00.12 น. โดยวันแรกของการอภิปรายเป็นไปด้วยความเรียบร้อย ซึ่งฝ่ายค้านมุ่งเน้นอภิปรายภาพรวมการจัดสรรงบประมาณที่ไม่สอดคล้องกับสถานการณ์ โดยเฉพาะการจัดสรรงบประมาณของกระทรวงกลาโหมท่ามกลางสถานการณ์โควิด -19 ขณะที่รัฐบาล ยืนยันกระทรวงกลาโหมให้ความสำคัญในการดูแลประชาชนโดยใช้ศักยภาพของกำลังพล ยุทโธปกรณ์และเครื่องมือช่วยสนับสนุนกระทรวงสาธารณสุขและหน่วยงานที่เกี่ยวข้องป้องกันการแพร่ระบาดโรคโควิด -19 แม้ว่างบประมาณจะถูกปรับลดต่อเนื่องตั้งแต่ปี 2563-2565 พร้อมยืนยันจะใช้งบประมาณอย่างคุ้มค่าและเกิดประโยชน์มากที่สุดสำหรับกรอบเวลาการพิจารณาร่างพระราชบัญญัติงบประมาณรายจ่ายประจำปีงบประมาณ 2565 ขณะนี้ใช้เวลาพิจารณาไปแล้วกว่า 14 ชั่วโมง จากเวลารวมทั้งสิ้น 47 ชั่วโมง 30 นาที โดยกำหนดการพิจารณาไปจนถึงวันที่ 2 มิถุนายนนี้